P6_TA(2005)0194

Okvirni sporazum o odnosih med Evropskim parlamentom in Komisijo

Sklep Evropskega parlamenta o pregledu Okvirnega sporazuma o odnosih med Evropskim parlamentom in Komisijo (2005/2076(ACI))

Evropski parlament,

- ob upoštevanju člena 10 Pogodbe o ustanovitvi Evropske skupnosti in izjave št. 3, priložene k sklepni listini medvladne konference, ki je sprejela Pogodbo iz Nice,

- ob upoštevanju člena III-397 Pogodbe o Ustavi za Evropo,

- ob upoštevanju Okvirnega sporazuma o odnosih med Evropskim parlamentom in Komisijo z dne 5. julija 2000 [1],

- ob upoštevanju svoje resolucije z dne 18. novembra 2004 o izvolitvi nove Komisije [2],

- ob upoštevanju sklepa konference predsednikov z dne 14. aprila 2005,

- ob upoštevanju Okvirnega sporazuma o odnosih med Evropskim parlamentom in Komisijo (v nadaljevanju "sporazum"),

- ob upoštevanju člena 24(3) in člena 120 svojega Poslovnika ter točke XVIII (4) Priloge VI k Poslovniku,

- ob upoštevanju poročila Odbora za ustavne zadeve (A6-0147/2005),

A. ker je zaradi poglabljanja demokracije v Evropski uniji, o čemer še posebej priča podpis Pogodbe o Ustavi za Evropo, nujna krepitev odnosov med Evropskim parlamentom in Komisijo kot tudi večji parlamentarni nadzor nad delovanjem izvršnega organa,

B. ker je postopek imenovanja sedanje Komisije okrepil demokratično legitimnost institucionalnega sistema Unije in je izpostavil politično dimenzijo odnosov med obema ustanovama,

C. ker se v predloženem novem sporazumu odraža ta razvoj,

D. ker so v zvezi s sporazumom potrebna določena pojasnila, opisana v nadaljevanju,

E. ker je glede na pogajalski proces, ki je pripeljal do sklenitve političnega sporazuma, izjemno pomembno, da se vodenje pogajanj zaupa ljudem, ki so prejeli politični mandat,

F. ker imajo medinstitucionalni in okvirni sporazumi nezanemarljive posledice in je zato za lažji dostop do njih ter za zagotovitev preglednosti nujno potrebno zbrati vse obstoječe sporazume in jih objaviti kot prilogo k Poslovniku Evropskega parlamenta,

1. izraža zadovoljstvo ne le nad večjo skladnostjo in enostavnejšo obliko, pač pa tudi nad naslednjimi pozitivnimi točkami, ki jih vsebuje osnutek novega sporazuma:

a) nova določila v zvezi z možnim navzkrižjem interesov (točka 2),

b) dogovorjeni postopki v primeru zamenjave članov Komisije v času njenega mandata (točka 4),

c) zagotovilo o tem, da bodo kandidati za komisarje v postopku imenovanja Komisije posredovali vse bistvene informacije (točka 7),

d) vzpostavitev rednega dialoga na najvišji ravni med predsednikom Komisije in konferenco predsednikov (točka 10),

e) skupna opredelitev predlogov in pobud, za katere velja, da so še posebej pomembni, in sicer na temelju zakonodajnega in delovnega programa Komisije ter večletnega medinstitucionalnega načrtovanja, kot tudi zagotovilo, da bo Parlament enako kot Svet obveščen o vseh ukrepih Komisije (točki 8 in 12),

f) boljše obveščanje o tem, kako Komisija upošteva in vključuje stališča Parlamenta (točki 14 in 31),

g) javnost temeljnih informacij o skupinah strokovnjakov Komisije (točka 16), pod pogojem, da se upoštevajo določila odstavka 2 tega sklepa,

h) potrditev določil o sodelovanju Parlamenta na mednarodnih konferencah in nove specifične reference v zvezi s konferencami donatorjev in misijami za spremljanje volitev (točke 19 do 25),

i) vključitev v sporazum (točka 35) obveznosti, ki jih ima Komisija v okviru izvedbenih ukrepov s področja vrednostnih papirjev, bančništva in zavarovalništva ("postopek Lamfalussy"), in sporazum med Evropskim parlamentom in Komisijo o postopkih za izvajanje sklepa o komitologiji [3], ob upoštevanju določil odstavka 3 tega sklepa,

j) prevzete obveznosti glede sodelovanja Komisije pri delu Parlamenta (točke 37 do 39),

k) vključitev določila o ponovni oceni sporazuma po uveljavitvi Pogodbe o Ustavi za Evropo (točka 43);

2. poudarja pomen, ki ga pripisuje jasni preglednosti glede sestave in delovanja skupin strokovnjakov Komisije (točka 16), in Komisijo poziva, naj sporazum izvaja v tem duhu;

3. poziva Komisijo, naj z ozirom na svoj predlog z dne 11. decembra 2002 upošteva politične usmeritve, kakor jih je opredelil Parlament pri izvajanju svoje pravice do preučitve dokumentov v postopku komitologije;

4. pripisuje velik pomen temu, da so njegovi člani delegacij, ki sodelujejo na mednarodnih konferencah in drugih pogajanjih, navzoči pri internih usklajevalnih sestankih Unije, pri čemer se razume, da Parlament spoštuje pravila glede tajnosti tovrstnih sestankov, in zato poziva Komisijo, naj pred Svetom ustrezno podpre zahteve Parlamenta;

5. vztraja, da Komisija ob predstavitvi integriranih smernic za gospodarstvo in zaposlovanje predvidi obdobje najmanj dveh mesecev, da bi se o njih lahko ustrezno posvetovalo s Parlamentom;

6. odobri sporazum, priložen temu sklepu;

7. sklene, da bo sporazum postal priloga Poslovnika Evropskega parlamenta in bo nadomestil sedanji Prilogi XIII in XIV;

8. naroči svojemu predsedniku, naj ta sklep in Prilogo k njemu posreduje Svetu in Komisiji ter parlamentom držav članic.

[1] UL C 121, 24.4.2001, str. 122.

[2] Sprejeta besedila, P6_TA(2004)0063.

[3] Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (UL L 184, 17.7.1999, str. 23).

--------------------------------------------------

PRILOGA

--------------------------------------------------